Bhm-sakevrou verhuis ná 56 jaar in dorp | Netwerk24
Bhm-sakevrou verhuis ná 56 jaar in dorp
Deur Lynda Greyling 12 Desember 2018 06:02
Rina Swanepoel, een van Bethlehem se bekendste sakevroue, verhuis ná 56 jaar in die dorp eersdaags na Bloemfontein.
Vriende van Swanepoel het op Dinsdagoggend 4 Desember 'n geselligheid by die Coachman's Saloon by die Frontier Inn & Casino bygewoon waartydens haar verjaardag gevier is en daar van haar afskeid geneem is.
Swanepoel, 'n gekwalifiseerde onderwyser kon destyds nie 'n onderwyspos in Bethlehem kry toe sy en haar man, wyle Swannie Swanepoel, hierheen verhuis het nie. Sy is deur die weermag genader en so het die Klein Soldaatjie-kleuterskool sy ontstaan gehad. Sy het met agt kleuters begin en agt jaar later, toe sy daar weg is, was die leerlingtal 220.
Met haar man wat in die boubedryf was, kon dit nie anders as dat sy met verhurings betrokke geraak het nie. Sy is genader deur Dirk van Reenen, 'n eiendomsagent, wat haar aan die verkoop van eiendomme bekend gestel het, en sy het haar as agent gevestig. Sy was later mede-eienaar van Swanepoel en Cronje Eiendomme. Sy het tot onlangs Rina en Tokkies Eiendomme behartig.
Swanepoel het op die Raad van Eiendomme gedien en was die direkteur vir die Raad van Eiendomme vir die Noord-Kaap en Vrystaat.
Sy het ook as voorsitter van die Bethlehem-sakekamer gedien.
Sy het die visie gehad om 'n klompie huise in Riemlandweg te koop en het dit verhuur totdat sy goedkeuring verkry het vir besigheidsregte.
"My droom was om 'n vulstasie op die deurpad te vestig. Vandag is die Engen Prime Stop vulstasie en die Wimpy verseker een van die bekendste bakens in Bethlehem."
Swanepoel het deur die jare ook swaarkry en hartseer beleef. Haar seun, Cornel, wat intussen oorlede is, was ná 'n motorfietsongeluk 'n kwadrupleeg. Sy het twee dogters, Corne en Kobie.
Haar gesondheid het die afgelope ruk agteruitgegaan en Corne het haar oorreed om na Bloemfontein te verhuis sodat sy naby haar kan wees.